ai4bharat/Pralekha huggingface dataset:
பிரதமர் அலுவலகம்
‘தடுப்பூசித் திருவிழாவை' முன்னிட்டு பிரதமர் திரு நரேந்திர மோடி வெளியிட்டுள்ள செய்தி
எனது அருமை குடிமக்களே,
திரு ஜோதிபா புலேவின் பிறந்த நாளான ஏப்ரல் 11 முதல், ‘தடுப்பூசித் திருவிழாவை' இன்று நாம் துவக்குகிறோம். பாபா சாகேப் அம்பேத்கரின் பிறந்த நாளான ஏப்ரல் 14 வரை ‘தடுப்பூசித் திருவிழா' தொடர்ந்து நடைபெறும்.
இந்தத் திருவிழா, ஒரு வகையில், கொரோனாவுக்கு எதிரான மற்றொரு மிகப் பெரும் போரின் துவக்கமாக அமைகிறது. தனிநபர் சுகாதாரத்துடன், சமூக சுகாதாரத்திலும் நாம் சிறப்பு கவனம் செலுத்த வேண்டும்.
இந்த நான்கு விஷயங்களை நாம் நினைவில் கொள்ள வேண்டும்.
ஒவ்வொருவரும் தடுப்பூசியைப் போட்டுக் கொள்ளுதல், அதாவது, தடுப்பூசியை போட்டுக் கொள்ள செல்ல முடியாத, போதிய படிப்பறிவில்லாத, வயது முதிர்ந்த மக்களுக்கு உதவுங்கள்.
ஒவ்வொருவரும், பிறர் சிகிச்சை பெறுவதற்கு உதவுதல், அதாவது, தடுப்பூசியை போட்டுக் கொள்வதற்கான வசதிகள் குறித்து தெரியாதவர்களுக்கோ, அல்லது போட்டுக் கொள்வதற்கான வழி இல்லாத மக்களுக்கோ உதவி அளியுங்கள்.
ஒவ்வொருவரும் பிறரைக் காப்பாற்றுதல், அதாவது, என்னுடைய மற்றும் பிறரது உயிர்களைப் பாதுகாப்பதற்காக நான் முகக்கவசம் அணிய வேண்டும் என்பது வலியுறுத்தப்பட வேண்டும்.
நான்காவது மிக முக்கிய விஷயம், ஒருவருக்குக் கொரோனா தொற்று ஏற்பட்டால், 'சிறிய கட்டுப்பாட்டுப் பகுதிகளை' உருவாக்குவதில் சமுதாயத்தைச் சேர்ந்த மக்கள் முன்னின்று செயல்பட வேண்டும். எங்கெல்லாம் கொரோனா பாதிப்பு உறுதி செய்யப்படுகிறதோ, குடும்ப உறுப்பினர்களும், சமுதாய மக்களும் 'சிறிய கட்டுப்பாட்டுப் பகுதிகளை' அமைக்க வேண்டும்.
இந்தியா போன்று மக்கள் தொகை அதிகமுள்ள நாடுகளில், கொரோனாவுக்கு எதிரான போராட்டத்தில் ‘சிறிய கட்டுப்பாட்டுப் பகுதிகள்' மிக முக்கிய பங்கு வகிக்கிறது.
ஒருவருக்குத் தொற்று ஏற்பட்டிருந்தாலும், நாம் அனைவரும் விழிப்புடன் இருந்து அவருடன் தொடர்புடைய இதர மக்களுக்கும் பரிசோதனை மேற்கொள்வது மிகவும் அவசியம்.
அதே நேரத்தில், தகுதிவாய்ந்த மக்களுக்குத் தடுப்பூசிகளை வழங்குவதற்கு தேவையான ஒவ்வொரு நடவடிக்கையையும் சமுதாயமும், நிர்வாகமும், மேற்கொள்ள வேண்டும்.
ஒரு தடுப்பூசி கூட வீணாகாமல் இருப்பதை நாம் உறுதி செய்ய வேண்டும். தடுப்பூசி வீணாகாத நிலையை நோக்கி நாம் பயணிக்க வேண்டும்.
அதேவேளையில், நாட்டில் தடுப்பூசியின் திறனை மிக அதிகமாக பயன்படுத்தும் முயற்சியில் நாம் முன்னேற வேண்டும். இதன் மூலம் நமது ஆற்றலையும் அதிகரிக்க முடியும்.
‘சிறிய கட்டுப்பாட்டுப் பகுதிகள்' பற்றிய நமது விழிப்புணர்வால் நம் வெற்றி நிர்ணயிக்கப்படும்.
தேவையில்லாத போது வீட்டை விட்டு வெளியேறாமல் இருப்பது, நமது வெற்றியை தீர்மானிக்கும்.
தகுதி வாய்ந்தவர்கள், தடுப்பூசியை போட்டுக் கொள்வதன் மூலம் நமது வெற்றி முடிவு செய்யப்படும்.
முகக் கவசங்களை அணிந்து இதர வழிமுறைகளை நாம் பின்பற்றுகிறோமா என்பதன் அடிப்படையிலும் நமது வெற்றி அமையும்.
நண்பர்களே,
இந்த நான்கு நாட்களில், தனிநபர் அளவிலும், சமூக அளவிலும், நிர்வாக அளவிலும் நமது இலக்குகளை அடைவதற்குத் தேவையான நடவடிக்கைகளை நாம் மேற்கொள்ள வேண்டும்.
மக்களின் பங்களிப்பு, பொறுப்புகளை நிறைவேற்றுவது ஆகியவற்றுடன் விழிப்புடன் இருப்பதன் வாயிலாக கொரோனாவைக் கட்டுப்படுத்துவதில் மீண்டும் நாம் வெற்றி அடைவோம் என்பதில் நான் நம்பிக்கை கொண்டுள்ளேன்.
நினைவில் கொள்ளுங்கள்- மருந்து மற்றும் நெறிமுறைகளைப் பின்பற்றுதல்.
நன்றி!
உங்கள்,
நரேந்திர மோடி
குறிப்பு: இது பிரதமர் விடுத்துள்ள செய்தியின் தோராயமான மொழிபெயர்ப்பாகும். பிரதமர் தமது செய்தியை இந்தியில் வெளியிட்டிருந்தார்.
-------
(
அறிவியல் மற்றும் தொழில்நுட்பத்துறை
அறிவியல்- தொழில்நுட்பத்தின் மூலம் பொருளாதாரத்திற்கு உயிரூட்ட இந்தியா தயாராகிறது: டாக்டர் ஹர்ஷ் வர்தன்.
கொரோனா வைரஸ் தாக்குதலுக்கு எதிரான இந்தியாவின் போராட்டம் வலுவாகவும், உறுதியாகவும் முன்னேறி வருகிறது என அறிவியல் மற்றும் தொழில்நுட்பம், புவிசார் அறிவியல்கள், சுகாதாரம் மற்றும் குடும்ப நல்வாழ்வு ஆகிய துறைகளுக்கான மத்திய அமைச்சர் டாக்டர் ஹர்ஷ் வர்தன் இன்று குறிப்பிட்டார். தேசிய தொழில்நுட்ப தினத்தைக் கொண்டாடும் வகையில் இங்கு ஏற்பாடு செய்யப்பட்டிருந்த அறிவியல்- தொழில்நுட்பம் மற்றும் ஆராய்ச்சி மொழிபெயர்ப்புகளின் மூலம் பொருளாதாரத்திற்கு புத்துயிர் ஊட்டுவது என்ற தலைப்பில் நடைபெற்ற டிஜிட்டல் முறையிலான மாநாட்டில் அவர் பங்கேற்று உரையாற்றினார். அறிவியல்-தொழில்நுட்பத் துறை மற்றும் இந்தியத் தொழில் மகா சம்மேளனம் ஆகியவை கூட்டாக உருவாக்கியுள்ள சட்டபூர்வமான அமைப்பான தொழில்நுட்ப மேம்பாட்டுக் கழகம் இந்த மாநாட்டை ஏற்பாடு செய்திருந்தது.
நாட்டில் கொரோனா வைரஸ் தாக்குதல் போன்ற சீரழிவிற்கு எதிராக அறிவியல்-தொழில்நுட்ப அமைச்சகத்தின் நடவடிக்கைகளைப் பாராட்டிய அமைச்சர் டாக்டர் ஹர்ஷ் வர்தன் அறிவியல் தொழில்நுட்ப இயற்கையான அமைப்பு முழுவதன் ஒத்துழைப்பு உணர்வை பிரதிபலிப்பதாகவே இத்துறையில் செயல்பாடு அமைந்திருந்தது என்பதையும் வலியுறுத்தினார். “இந்தத் தாக்குதலை எதிர்த்துப் போராடுவதற்கான தீர்வுகளைக் கண்டறிவதில் இந்திய அரசு, அறிஞர்கள், விஞ்ஞானிகள், தொழில்முனைவோர், புதிய தொழில் தொடங்குவோர், தொழில்துறையினர் ஆகியோர் இடையறாது பாடுபட்டு வருகின்றனர். கொரோனா வைரசுக்கு எதிரான உடனடியான, நடைமுறைப்படுத்தக் கூடிய தீர்வுகளைக் கண்டறிய முயற்சிகளை மேற்கொண்டு வரும் நமது விஞ்ஞானிகள், நமது தொழில்முனைவோர், நமது நிறுவனங்கள் ஆகியவற்றை நாம் பாராட்டித்தான் ஆக வேண்டும். புதிய கண்டுபிடிப்புகள், தொழில்ரீதியான கூட்டுகள், மேம்படுத்தப்பட்ட ஆராய்ச்சிகள் ஆகியவை துரிதமாக வளர்த்தெடுக்கப்பட்டு நடைமுறைக்குக் கொண்டு வரப்பட்டுள்ளன” என்றும் அமைச்சர் குறிப்பிட்டார்.
“மிகக் குறைவான கால அவகாசத்திற்குள்ளேயே, புதிய சோதனைக் கருவிகள், பாதுகாப்புக் கவசங்கள், மூச்சு மேலாண்மைக் கருவிகள் போன்றவற்றை வளர்த்தெடுப்பதில் ஏராளமான ஆய்வாளர்களை அணி திரட்டவும் நமது நாட்டினால் முடிந்துள்ளது” என்றும் அவர் மேலும் குறிப்பிட்டார்.
கொரோனா வைரஸ் தொடர்பான தொழில்நுட்பத் திறன்களைக் கண்டறிவதற்கென அரசினால் அமைக்கப்பட்டுள்ள “கொரோனா வைரஸ் தாக்குதல் தொடர்பான பணிக்குழு குறித்தும் பார்வையாளர்களிடையே அமைச்சர் விவரித்தார். “இந்தியாவில் உற்பத்தி செய்’ என்ற திட்டத்தை நமது அரசு மிகத் தீவிரமாக ஆதரித்து வந்துள்ளது. இந்த முன்முயற்சி கொரோனா வைரசைக் கண்டறிவதற்கான சோதனைகள், முகமூடிகள், சுத்திகரிப்பான்கள், தனிநபர் பாதுகாப்புக் கவசங்கள், மூச்சு மேலாண்மைக் கருவிகள் போன்றவற்றை உற்பத்தி செய்ய நமது அறிவியல் நிறுவனங்கள், புதிய தொழில் முயற்சிகள் ஆகியவற்றை கவர்ந்திழுத்துள்ளன” என்றும் அவர் மேலும் கூறினார்.
இந்த ஆண்டிற்கான தேசிய தொழில்நுட்ப தினத்தின் முழக்கம் பற்றிக் குறிப்பிடுகையில், “மிக விரிவான வகையில் ஏற்பட்டுள்ள பொருளாதார ரீதியான தாக்கத்தை நாம் மாற்றி அமைக்கவும், சுயச்சார்பு என்பதை புதியதொரு தாரக மந்திரமாகக் கொண்டு வலுவான வகையில் நாம் மீண்டு வரவும் வேண்டியுள்ளது. எனவே தொழில்நுட்பம் மற்றும் தொழில் துறைகளில் வளர்ச்சியை விரைவுபடுத்தும் வகையில் புதிய வாய்ப்புகளை நோக்கி நாம் கவனம் செலுத்த வேண்டிய அவசியம் உள்ளது” என்றும் டாக்டர் ஹர்ஷ் வர்தன் சுட்டிக் காட்டினார்.
(Visitor Counter : 198
உள்துறை அமைச்சகம்
90-வது இன்டர்போல் பொதுச்சபையின் நிறைவு அமர்வில் மத்திய உள்துறை மற்றும் கூட்டுறவுத்துறை அமைச்சர் திரு அமித் ஷா உரையாற்றினார்
புதுதில்லியில் நடைபெற்ற 90-வது இன்டர்போல் பொதுச்சபையின் இன்றைய நிறைவு அமர்வில் மத்திய உள்துறை மற்றும் கூட்டுறவுத்துறை அமைச்சர் திரு அமித் ஷா உரையாற்றினார். இன்டர்போல் தலைவர், சிபிஐ இயக்குநர் உள்ளிட்ட பல பிரமுகர்கள் இதில் கலந்து கொண்டனர்.
இந்திய காவல்துறைக்கு அக்டோபர் 21 மிகவும் முக்கியமான தினமாகும். இன்று காவலர் நினைவு தினம் இந்தியாவில் கடைப்பிடிக்கப்படுகிறது. இந்தியாவின் ஒற்றுமை மற்றும் ஜனநாயகத்தை பாதுகாக்க 35,000 காவலர்கள் உயிர்த்தியாகம் செய்துள்ளனர். இந்நாளில் அவர்களுக்கு இந்தியர்கள் மரியாதை செலுத்துகிறார்கள். கொவிட்-19, பெருந்தொற்றுக்கு பின், இன்டர்போல் பொதுச்சபை, புதுதில்லியில் நடைபெறுவது முக்கியமானதாகும். கொவிட்-19 பெருந்தொற்றுக் காலத்தில், காவல் துறையினரின் மனித முகத்தை உலகம் கண்ணுற்றது. காவலர் குறித்த கண்ணோட்டத்தை உலகம் மாற்றிக் கொண்டது. என்று திரு அமித் ஷா உரையாற்றுகையில் கூறினார்.
இன்டர்போலின் மிகப் பழமையான உறுப்பினர்களில் ஒன்றாக இந்தியா உள்ளது என்றும் 1949-லிருந்து இன்டர்போலுடன் இந்தியாவிற்கு தொடர்பு உள்ளது என்றும் அவர் கூறினார். இன்றைய உலகத்தில் இன்டர்போல் போன்ற அமைப்பு மிகவும் முக்கியத்துவமானது. இந்திய அரசும் உள்துறை அமைச்சகமும், இந்தியாவின் பல்வேறு காவல் படைகளும் இன்டர்போலின் மக்கள் பாதுகாப்பு உலக அமைதி, நிலைத்தன்மை ஆகியவற்றுக்காக அதன் அர்த்தமுள்ள முயற்சிகள் மற்றும் பங்களிப்பிற்காக பாராட்டுகின்றன.
இன்றைய புள்ளி விவரம் மற்றும் தகவல் புரட்சி உலகில் குற்றங்கள் மற்றும் குற்றவாளிகளின் தன்மையில் மாற்றங்கள் ஏற்பட்டுள்ளன என்று திரு அமித் ஷா தெரிவித்தார். குற்றச் செயல்களுக்கு இப்போது புவிசார்ந்த எல்லைகள் இல்லை. இத்தகைய குற்றங்களையும், குற்றம் செய்வோரையும் தடுத்து நிறுத்த வேண்டும என்றால் நாம் அனைவரும் ஒருங்கிணைந்து சிந்தித்து செயல்படவேண்டும். கணினி மூலமான அச்சுறுத்தல்கள் பற்றியும் விவாதிக்கப்பட வேண்டும் என்று அவர் குறிப்பிட்டார். போதைப் பொருள், பயங்கரவாதம், இணையம் வழியிலான தீவிரவாதம், திட்டமிட்ட கும்பல் நடவடிக்கைகள், கருப்புப் பணத்தைப் பயன்படுத்துவது உள்ளிட்ட அனைத்து வடிவிலான பயங்கரவாதத்தையும் முறியடிக்க இன்டர்போலுடன் ஒருங்கிணைந்து செயல்பட இந்தியா உறுதிபூண்டுள்ளது என்று மத்திய உள்துறை அமைச்சர் திட்டவட்டமாக தெரிவித்தார்.
------
SMB/GEE/ANA/IDS
(Visitor Counter : 89
தொலைதொடர்பு மற்றும் தகவல் தொழில்நுட்ப அமைச்சகம்
டெலிமேட்டிக்ஸ் மேம்பாட்டு மையத்தை  பார்வையிட்டார் தொலை தொடர்புத்துறை செயலாளர் திரு. கே ராஜாராமன்: எதிர்கால குவாண்டம் தகவல் தொடர்பு ஆய்வகத்தையும் தொடங்கி வைத்தார்
தில்லியில் உள்ள டெலிமேட்டிக்ஸ் மேம்பாட்டு மையத்தை  தொலை தொடர்பு துறை செயலாளர் திரு.கே. ராஜாராமன் நேற்று பார்வையிட்டார். டெலிமேட்டிக்ஸ் மேம்பாட்டு மையம், தொலை தொடர்பு துறையின் முன்னணி ஆராய்ச்சி மையம். டெலிமேட்டிக்ஸ் மேம்பாட்டு மையத்தின் மூத்த அதிகாரிகளுடன் திரு.கே.ராஜாராமன் கலந்துரையாடி, டெலிமேட்டிக்ஸ் மேம்பாட்டு மையம் உருவாக்கிய திட்டங்களை ஆய்வு செய்தார். சி-டாட் மையத்தின் நடவடிக்கைகள் குறித்து அதன் நிர்வாக இயக்குனர் டாக்டர் ராஜ்குமார் உபாத்யாய் விளக்கினார். அதைத் தொடர்ந்து சி-டாட் மையத்தின் 4ஜி/5ஜி, ஜிபான், என்கிரிப்டர்ஸ், ரூட்டர்ஸ், வைபை, சைபர் பாதுகாப்பு ஆய்வகங்களையும் அவர் பார்வையிட்டார். பல ஆய்வு திட்டங்களில் ஈடுபடும் ஆராய்ச்சியாளர்களை அவர் ஊக்குவித்தார். பெங்களூரில் உள்ள சி-டாட் மைய அதிகாரிகள் காணொலி காட்சி மூலம் இந்த ஆய்வு கூட்டத்தில் கலந்து கொண்டனர்.
தொலை தொடர்பு துறையில் தற்சார்பு இலக்கை அடைய முழு அர்ப்பணிப்புடன் பணியாற்ற வேண்டும் என சி-டாட் பொறியாளர்களை திரு ராஜா ராமன் கேட்டுக் கொண்டார். தொலை தொடர்பு துறையில் தற்சார்பு நிலையை அடைய சி-டாட் மையத்தின் பங்களிப்பை அவர் பாராட்டினார். சி-டாட் மையத்தின் அனைத்து முயற்சிகளுக்கும் முழு ஆதரவு அளிப்பதாக அவர் உறுதியளித்தார். உள்நாட்டு 4ஜி தொழில்நுட்பம் மற்றும் தற்போது நடைபெறும் 5ஜி தொழில்நுட்ப மேம்பாட்டு திட்டம் ஆகியவற்றில் சி-டாட்-ன் முக்கிய பங்கை அவர் பாராட்டினார். 6ஜி மற்றும் இதர எதிர்கால தொழில்நுட்பத்துக்கான பணிகளையும் சி-டாட் தொடங்கும்படி அவர் வலியுறுத்தினார்.
சி-டாட் மையத்தின் பங்களிப்புகள் தேசிய மற்றும் சர்வதே தரத்தில் இருப்பதில் கவனம் செலுத்தும்படி அவர் கேட்டுக் கொண்டார்.
தில்லி சி-டாட் மையத்தில், குவாண்டம் தகவல் தொடர்பு ஆய்வகத்தையும் திரு கே. ரங்கராஜன் தொடங்கி வைத்தார். உள்நாட்டில் உருவாக்கப்பட்ட குவாண்டம் முக்கிய விநியோக  தீர்வையும் அவர் வெளியிட்டார். இது கண்ணாடியிழை கேபிளில் 100 கிலோ மீட்டருக்கு அதிகமான தூரத்துக்கு ஆதரவாக உள்ளது. குவாண்டம் கம்ப்யூட்டிங்கின் வேகமாக முன்னேற்றம், தற்போதைய தகவல் தொடர்பு நெட்வொர்க் மூலம், பல முக்கியமான துறைகளால் கொண்டு செல்லப்படும் தரவு பாதுகாப்புக்கு அச்சுறுத்தலை எதிர்கொள்ள உள்நாட்டு குவாண்டம் விநியோக தீர்வு அவசியம். தொலை தொடர்பு சேவை நிறுவனங்கள் மற்றும் இந்தியாவில் பாதுகாப்புத்துறைக்கு தேவையான குவாண்டம் பாதுகாப்பு தொலைதொடர்பு தயாரிப்புகள் மற்றும் தீர்வுகளை இந்தியாவில் வழங்கும் முதல் நிறுவனமாக சி-டாட் மையம் உருவாகியுள்ளது.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1762590
பிரதமர் அலுவலகம்
சிறுத்தைகளின் எண்ணிக்கை அதிகரித்திருப்பதற்கு பிரதமர் மகிழ்ச்சி
இந்தியாவில் சிறுத்தைகளின் எண்ணிக்கை அதிகரித்திருப்பதற்கு பிரதமர் திரு நரேந்திர மோடி மகிழ்ச்சியைத் தெரிவித்துக் கொண்டதுடன், விலங்குகளின் பாதுகாப்பில் ஈடுபட்டுள்ள அனைவருக்கும் வாழ்த்து தெரிவித்துள்ளார்.
இதுதொடர்பாக அவர் வெளியிட்டுள்ள சுட்டுரையில், “மிகச் சிறப்பான செய்தி!
சிங்கங்கள் மற்றும் புலிகளைத் தொடர்ந்து சிறுத்தைகளின் எண்ணிக்கையும் உயர்ந்துள்ளது.
விலங்குகளைப் பாதுகாக்கும் நடவடிக்கைகளில் ஈடுபட்டு வரும் அனைவருக்கும் வாழ்த்துகள். இந்த நடவடிக்கைகளை நாம் தொடர்வதுடன், பாதுகாப்பான இடங்களில் விலங்குகள் வாழ்வதையும் நாம் உறுதி செய்ய வேண்டும்”, என்று தெரிவித்துள்ளார்.
(
சுகாதாரம் மற்றும் குடும்ப நலத்துறை அமைச்சகம்
மத்திய சுகாதார அமைச்சர் 'ஆரோக்கிய சிந்தனை முகாம்' நிகழ்ச்சிக்கு தலைமை வகிக்க உள்ளார்
மத்திய சுகாதாரம் மற்றும் குடும்ப நலத்துறை அமைச்சகத்தின் கீழ் செயல்படும் சுகாதாரம் மற்றும் குடும்ப நல அமைச்சகத்தின் மத்திய கவுன்சில் மாநாடான ஆரோக்கிய சிந்தனை முகாமிற்கு அத்துறையின் அமைச்சர் டாக்டர் மன்சுக் மாண்டவியா தலைமை வகிக்க உள்ளார்.
மே 5 முதல் 7 ஆம் தேதி வரை 3 நாட்கள் குஜராத்தின் கெவாடியாவில் நடைபெறும் இந்த நிகழ்ச்சியின் நோக்கம் மருத்துவம் மற்றும் பொது சுகாதாரம் தொடர்பாக செயல்பாட்டில் உள்ள சட்டங்கள் மற்றும் திட்டங்களை மதிப்பீடு செய்தல் மற்றும் பொதுமக்கள் நலனுக்காக இந்த சட்டங்கள் மற்றும் திட்டங்களை சிறப்பாக செயல்படுத்துவதற்கான வழிகளை கண்டறிதல் மற்றும் பரிந்துரைத்தல் ஆகும்.
இந்த நிகழ்ச்சியில் மத்திய சுகாதாரம் மற்றும் குடும்ப நலத்துறையை சேர்ந்த பேச்சாளர்கள், நிபுணர்கள், தொழில்துறை கூட்டமைப்புகள், நிதி ஆயோக், ஸ்டார்ட் அப்கள், கல்வி நிறுவனர்கள் ஆகியோர் கலந்து கொள்ள உள்ளனர்.
குறைந்த கட்டணத்தில் எளிதில், அனைவருக்கும் ஒரே சமமான சிகிச்சை வசதிகள் கிடைக்க செய்தல், சுகாதார அவசர நிலையை சமாளிக்கும் கட்டமைப்பை உருவாக்குதல், ஆரோக்கியமான மாநிலம், ஆரோக்கியமான தேசம் என்னும் நிலையை அடைய மாநிலங்களுடன் ஒத்துழைப்பு மற்றும் ஒருங்கிணைப்பு ஆகியவை இந்த நிகழ்ச்சியின் நோக்கமாகும்.
மேலும் விவரங்களுக்கு இந்த ஆங்கில செய்திக் குறிப்பை காணவும்: https://pib.gov.in/PressReleasePage.aspx?PRID=1822027
குடியரசுத் துணைத் தலைவர் செயலகம்
நாட்டின் வளர்ச்சிக்கு கிராமப்புற மேம்பாடு மிகவும் முக்கியத்துவம் வாய்ந்தது என குடியரசு துணைத்தலைவர் வலியுறுத்தியுள்ளார்; கிராமப்புற சேவையை இளைஞர்கள் இயக்கமாக மேற்கொள்ள வேண்டும் என்று கேட்டுக் கொண்டுள்ளார்
நாட்டின் வளர்ச்சிக்கு அதிவிரைவான கிராமப்புற மேம்பாடு அவசியமானது என குடியரசு துணைத்தலைவர் திரு எம் வெங்கய்யா நாயுடு கூறியுள்ளார். இந்த விஷயத்தில் தொழில்நிறுவனங்கள், தொழில் தொடங்கும் இளைஞர்கள், கிராமப்புற சேவையை இயக்கமாக மேற்கொள்வதுடன், மகளிர் அதிகாரமளித்தல் குறித்து கவனம் செலுத்த வேண்டும் என்று அவர் கேட்டுக் கொண்டுள்ளார்.
ஆந்திர மாநிலத்தில் சுற்றுப்பயணம் மேற்கொண்டுள்ள குடியரசு துணைத்தலைவர், விஜயவாடாவில் ஸ்வர்ண பாரத் ட்ரஸ்டில் பல்வேறு திறன் மேம்பாட்டுத்திட்டத்தில் பயிற்சி பெறுபவர்களுடன் கலந்துரையாடினார்.
நிகழ்ச்சியில் பங்கேற்றவர்களின் கடின உழைப்பு, மற்றும் அர்ப்பணிப்பு உணர்வை பாராட்டிய திரு நாயுடு, அவர்களிடையே, புதுமைக்கான தாகம், சக்தி ஆகியவற்றைக் காணும் போது தாம் உற்சாகமடைவதாகக் குறிப்பிட்டார். தங்கள் துறைகளில் திறமையை வெளிப்படுத்துவதுடன் நவீன தொழில் நுட்பங்களுக்கு ஏற்ற வகையில், அதற்கு வழக்கப்படுத்திக் கொள்ள வேண்டும் என்று அவர் கேட்டுக் கொண்டார்.
திறன் மேம்பாடு மிகவும் அவசியமென வலியுறுத்திய திரு நாயுடு, நாட்டில் இளைஞர்களிடையே திறமை, அபரிதமாக காணப்படுகிறது என்றார். திறன் மேம்பாட்டு அமைச்சகம் உருவாக்கப்பட்டு இளைஞர்களின் திறன் மேம்பாட்டை அதிகரிக்க அரசு மேற்கொண்டுள்ள முயற்சிகள் குறித்து குறிப்பிட்ட குடியரசு துணைத்தலைவர், அரசின் முயற்சிகள் பலன் அளிக்கும் வகையில், தனியார் நிறுவனங்கள் முன்முயற்சிகளை மேற்கொள்ள வேண்டும் என்று வலியுறுத்தினார்.
-------
(Visitor Counter : 206
ரெயில்வே அமைச்சகம்
திறன் இந்தியா திட்ட முன்னேற்றத்தில், இந்திய ரயில்வே முன்னோக்கி செல்கிறது: திரு அஸ்வினி வைஷ்ணவ்
விடுதலையின் அம்ரித் மகோத்ஸவத்தின் ஒரு பகுதியாக, ரயில்வே பயிற்சிமையங்கள் மூலம் ஆரம்பகட்ட பயிற்சி அளித்து இளைஞர்களை மேம்படுத்த, ரயில் கவுசல் விகாஸ் திட்டத்தை ரயில்வே அமைச்சர் திரு அஸ்வினி வைஷ்ணவ் பிரதமரின் கவுசல் விகாஸ் திட்டத்தின் கீழ் ரயில் பவனில் இன்று தொடங்கி வைத்தார். இந்நிகழ்ச்சியில், ரயில்வே வாரியத் தலைவர் மற்றும் மூத்த அதிகாரிகள் பங்கேற்றனர்.
இந்நிகழ்ச்சியில் திரு அஸ்வினி வைஷ்ணவ் பேசியதாவது:
நாடு முழுவதும் இன்று விஷ்வகர்மா ஜெயந்தி கொண்டாடப்படுவதால் இது புனிதமான தினம். பிரதமருக்கும் பிறந்தநாள் வாழ்த்துகள். பிறந்தநாளில் பிரதமருக்கு ரயில்வே துறையின் பரிசாக ரயில் கவுசல் விகாஸ் திட்டம் அர்ப்பணிக்கப்படுகிறது. திறன் இந்தியா தொலைநோக்கு, பிரதமர் திரு நரேந்திர மோடியின் தொலைநோக்கின் ஒருங்கிணைந்த பகுதி. ரயில் கவுசல் திட்டத்தின் கீழ் 50 ஆயிரம் இளைஞர்களுக்கு பயிற்சி அளிக்கப்படும்.
பல தொழில்களில் இளைஞர்களுக்கு தரமான பயிற்சி அளிப்பதுதான் இந்த நடவடிக்கையின் நோக்கம். தொலை தூர பகுதிகளிலும், ரயில் கவுசல் விகாஸ் திட்டத்தின் கீழ் பயிற்சிகள் நடத்தப்பட வேண்டும்.
3 ஆண்டுகளில் 50,000 பேருக்கு பயிற்சிகள் வழங்கப்படும். முதலில் 1000 பேருக்கு பயிற்சி அளிக்கப்படும். எலக்ட்ரீசியன், வெல்டர், மெஷினிஸ்ட் மற்றும் பிட்டர் ஆகிய தொழில் பிரிவுகளில் 100 மணி நேரம் அடிப்படை பயிற்சி அளிக்கப்படும். பிராந்திய தேவைகளுக்கு ஏற்ப பயிற்சி திட்டத்தில் இதர தொழில்கள் ரயில்வே மண்டலங்களால் சேர்க்கப்படும். இந்தப் பயிற்சி இலவசமாக அளிக்கப்படும். ஆன்லைன் மூலம் பெறப்படும் விண்ணப்பங்கள் மூலம் இந்த தேர்வு வெளிப்படையான முறையில் 10ம் வகுப்பு தேர்வு மதிப்பெண் அடிப்படையில் நடைபெறும். 10ம் வகுப்பு தேர்ச்சி பெற்ற 18 முதல் 35 வயதுக்கு உட்பட்டவர்கள் இந்த பயிற்சிக்கு விண்ணப்பிக்கலாம். இந்த பயிற்சியில் பங்கேற்பவர்கள், பயிற்சியின் அடிப்படையில் ரயில்வேயில் வேலைவாய்ப்பு கோரும் உரிமை இல்லை.
பயிற்சி மையங்களின் விவரங்களை கீழ்கண்ட இணைப்பில் பார்க்கலாம்:
https://pib.gov.in/PressReleasePage.aspx?PRID=1755676
சிறப்பு சேவைகள் மற்றும் கட்டுரைகள்
மகளிர் பெரும்பான்மையாக பணிபுரியும் இடங்களில் குழந்தைகளுக்கான தனிப்பிரிவை அதிகளவில் திறக்கவேண்டும்: மத்திய அமைச்சர் ஸ்மிருதி இரானி
மகளிர் பெரும்பான்மையாக பணிபுரியும் இடங்களில் குழந்தைகளுக்கான தனிப்பிரிவை அதிகளவு திறக்கவேண்டும் என்று மத்திய மகளிர் மற்றும் குழந்தைகள் மேம்பாட்டுத்துறை அமைச்சர் திருமதி ஸ்மிருதி இரானி வலியுறுத்தியுள்ளார். தொழிலாளர் 20-ன் ஒரு பகுதியாக திருவனந்தபுரத்தில் பிஎம்எஸ் மாநில மகளிர் மாநாட்டை அவர் தொடடங்கிவைத்தார். அப்போது பேசிய அவர், தொழில்நுட்ப உதவியுடன் கேரளாவில் அங்கன்வாடி மையங்கள் மேலும் நவீனமயமாக்கப்பட வேண்டும் என்று தெரிவித்தார். மாநிலம் முழுவதும் உள்ள 33 ஆயிரம் அங்கன்வாடி மையங்களில் 13 சதவீதம் அளவிற்கு கண்காணிப்பாளர் வேலை காலியாக உள்ளதாகவும், அவற்றை நிரப்ப மாநில அரசை கேட்டுக்கொண்டுள்ளதாகவும் அவர் கூறினார்.
இந்த நிகழ்ச்சியில் பேசிய, வெளியுறவு மற்றும் நாடாளுமன்ற விவகாரத்துறை இணையமைச்சர் திரு முரளிதரன், மாநிலத்தில் பணியிடங்களில் மாநில அரசு பாதுகாப்பு வழங்க வேண்டும் என்று வலியுறுத்தினார்.
நித்தி ஆயோக்
நகராட்சி திடக்கழிவு மேலாண்மையில் சிறந்த நடைமுறைகளின் தொகுப்பை நிதி ஆயோக் மற்றும் சிஎஸ்ஈ வெளியிட்டன
‘கழிவு-வாரியாக நகரங்கள்: நகர்ப்புற திடக்கழிவு மேலாண்மையில் சிறந்த நடைமுறைகள்’ எனும் இந்திய நகரங்கள் திடக்கழிவுகளை எவ்வாறு நிர்வகிக்கின்றன என்பதற்கான விரிவான தகவல் களஞ்சியத்தை நிதி ஆயோக் துணை தலைவர் திரு ராஜீவ் குமார், தலைமை செயல் அலுவலர் திரு அமிதாப் காந்த் மற்றும் சிறப்புச் செயலாளர் திரு கே ராஜேஸ்வர ராவ் ஆகியோரால் டிசம்பர் 6 அன்று வெளியிடப்பட்டது. அறிவியல் மற்றும் சுற்றுச்சூழல் மையத்தின் தலைமை இயக்குநர் திருமிகு சுனிதா நரேன் உடன் இருந்தார்.
இந்தியாவின் திடக்கழிவு மேலாண்மைத் துறை கடந்த சில ஆண்டுகளில் இணையற்ற வளர்ச்சியைக் கண்டுள்ளது. தூய்மை இந்தியாவுக்கான முயற்சிகளை மேலும் வலுப்படுத்த தூய்மை இந்தியா இயக்கத்தின் 2-ம் கட்டம் தொடங்கப்பட்டுள்ளது.
தற்போது வெளியிடப்பட்டுள்ள அறிக்கை, இந்தியாவின் 15 மாநிலங்களில் உள்ள 28 நகரங்களில் இருந்து சிறந்த நடைமுறைகளை ஆவணப்படுத்துகிறது. இது நிதி ஆயோக் மற்றும் அறிவியல் மற்றும் சுற்றுச்சூழல் மையம் இணைந்து நடத்திய நாடு தழுவிய ஆய்வு மற்றும் கணக்கெடுப்பின் விளைவாகும்.
நிதி ஆயோக் துணைத் தலைவர் டாக்டர் ராஜீவ் குமார் பேசுகையில், "இந்திய வளர்ச்சியின் எதிர்காலத்தைப் பார்க்கும்போது, பொருளாதார வளர்ச்சியின் உந்து சக்தியாக நகரங்கள் இருக்கும், நகரங்களில் திறமையான கழிவு மேலாண்மை அமைப்புகளை செயல்படுத்துவது மிகவும் முக்கியமானது,” என்றார்.
நிகழ்ச்சியில் உரையாற்றிய திரு அமிதாப் காந்த், திடக்கழிவுகளை திறம்பட மேலாண்மை செய்வது விரைவான நகரமயமாக்கலில் இந்தியாவின் முக்கிய சவாலாக இருக்கும் என்றார். கழிவு மேலாண்மையில் விதிகள் மற்றும் ஒழுங்குமுறைகளை ஊக்குவிக்க வேண்டியதன் அவசியத்தை அவர் வலியுறுத்தினார்.
டாக்டர் கே ராஜேஸ்வர ராவ் கூறுகையில், கழிவு மேலாண்மையில் குறிப்பிடத்தக்க முன்னேற்றம் அடைந்த நாடு முழுவதும் உள்ள 28 நகரங்களின் வெற்றிக் கதைகளைத் தொகுக்கும் அறிவுக் களஞ்சியமாக இந்தப் புத்தகம் உள்ளது என்றார்.
முழு அறிக்கையை இங்கு காணலாம்: https://www.niti.gov.in/sites/default/files/2021-12/Waste-Wise-Cities.pdf
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1778734
(Visitor Counter : 198
சட்டம் மற்றும் நீதித்துறை அமைச்சகம்
செய்திக் குறிப்பு சென்னை உயர்நீதி மன்றத்திற்கு 2 கூடுதல் நீதிபதிகள் நியமனம்
இந்திய அரசியல் சட்டத்தின் பிரிவு 217 உட்பிரிவு  மற்றும் பிரிவு 222 உட்பிரிவு  அளித்துள்ள அதிகாரத்தின்படி உச்சநீதிமன்றத் தலைமை நீதிபதியுடன் கலந்தாலோசித்து குடியரசுத் தலைவர் உயர்நீதி மன்றங்களுக்கு நீதிபதிகளை நியமித்துள்ளார்.
இதன்படி சென்னை உயர்நீதிமன்றத்திற்கு கூடுதல் நீதிபதிகளாக வழக்கறிஞர் நிடுமோலு மாலா, வழக்கறிஞர் எஸ்.சௌந்தர் ஆகியோர் நியமிக்கப்பட்டுள்ளனர். சம்பந்தப்பட்ட நீதிமன்றங்களில் இவர்கள் பதவியேற்கும் நாளிலிருந்து இந்த நியமனம் அமலுக்கு வரும் என்று மத்திய சட்டம் மற்றும் நீதி அமைச்சகத்தின் நீதித்துறை  செய்திக் குறிப்பு தெரிவிக்கிறது.
குடியரசுத் தலைவர் செயலகம்
இமய மலையின் இயற்கை சுற்றுச்சூழலே விலைமதிப்பில்லா பாரம்பரியத்தின் அடையாளம்; எதிர்கால சந்ததிக்காக பாதுகாக்க வேண்டியது அவசியம் : குடியரசுத்தலைவர் முர்மு
மிசோரம் சட்டப்பேரவையில் குடியரசுத்தலைவர் உரை
ஐஸால் நகரில் மிசோரம் சட்டப்பேரவை உறுப்பினர்களிடையே குடியரசுத்தலைவர் திருமதி திரௌபதி முர்மு உரையாற்றினார். அப்போது வளர்ச்சி என்ற இலக்கை அடைய மலைப்பகுதிகள் பல்வேறு சவால்களை எதிர்கொள்ள நேரிடும். ஆனால் அத்தகைய சவால்களை மிசோரம் மாநிலம் முறியடித்து மக்களின் வளர்ச்சிக்கு அடித்தளம் அமைத்திருக்கிறது என்றார். கல்வியும் சுகாதாரமும் நல்லாட்சியின் இரண்டு தூண்கள் என்பதால் அவ்விரண்டு துறைகளில் தலைசிறந்த வசதிகளை உருவாக்க மாநில அரசு முனைப்பான நடவடிக்கைகளை எடுக்கவேண்டும் என்று திருமதி முர்மு வலியுறுத்தினார். கிராமங்களில் சாலை, நெடுஞ்சாலை மற்றும் பாலங்களை அமைப்பது மக்களுக்கு இடையேயான இணைப்பை மேம்படுத்துவது மட்டுமில்லாமல் பொருளாதார வளர்ச்சிக்கும் வழிவகுக்கும் என்று அவர் கூறினார்.
இன்றைய வாழ்வில் நவீன தொழில்நுட்பங்கள் ஆதிக்கம் செலுத்துவதை நினைவு கூர்ந்த குடியரசுத்தலைவர், மக்களுக்கு சிறப்பான முறையில் சேவையாற்ற இந்த தொழில்நுட்பங்கள் பெரிதும் உதவும் என்றார். கடந்த மே மாதம் மிசோரம் சட்டப்பேரவையின் பொன்விழா ஆண்டுக் கொண்டாட்டம் நடைபெற்றதைச் சுட்டிக்காட்டிய திருமதி திரௌபதி முர்மு, கடந்த 50 ஆண்டுகளில் மக்களின் பிரச்சினைகளுக்கு உரிய தீர்வு காண்பதற்காக ஆரோக்கியமான விவாதம், ஆக்கப்பூர்வமான சிந்தனைகள் ஆகியவற்றை உள்ளடக்கியதாக மிசோரம் சட்டப்பேரவை திகழ்ந்திருப்பதாக பாராட்டினார். மிசோரத்தைச் சேர்ந்த பெண்கள், விளையாட்டு, கலாச்சாரம் மற்றும் தொழில்துறைகளில் தங்கள் திறமைகளை நிலைநாட்டி அதிகாரமிக்கவர்களாக பலம் பெற்றிருப்பது மகிழ்ச்சி அளிக்கிறது என்று கூறினார். மிசோரம் மற்றும் இதர வடகிழக்கு மாநிலங்களின் வளர்ச்சி, நம் தேசத்தை அடுத்த கட்டத்திற்கு எடுத்துச் செல்லும் என்றார். தேசத்தின் நன்மதிப்பு உலக நாடுகளின் மத்தியில் உயர்ந்து வருகிறது. குறிப்பாக தென்கிழக்காசிய நாடுகளிடையேயான இந்திய நல்லுறவு உலக நாடுகள் மத்தியில் இந்தியாவின் நன்மதிப்பை உயர்த்தியிருக்கிறது. சுற்றுச்சூழலைப் பாதுகாக்கும் நடவடிக்கைகளில் இந்தியா உலக நாடுகளுக்கு தலைமை வகித்து உதாரணமாக திகழ்வதாக திருமதி திரௌபதி முர்மு பெருமிதம் தெரிவித்தார். அதே போல் புதுப்பிக்கத்தக்க எரிசக்தித் துறையில், இந்தியா மேற்கொண்டு வரும் முனைப்பான நடவடிக்கைகள் உலக நாடுகளை வெகுவாக கவர்ந்துள்ளது. குடிமக்கள், அரசியல்வாதிகள், நாடாளுமன்ற மற்றும் சட்டமன்ற உறுப்பினர்கள், பஞ்சாயத்து நிர்வாகிகள் என அனைத்து தரப்பினருமே இந்தப் பூமியை பாதுகாக்கும் பணிகளில் தங்களை ஈடுபடுத்திக் கொள்ளவேண்டும் என திருமதி முர்மு கேட்டுக் கொண்டார். இந்திய மாநிலங்களில் அதிகமான வனப்பகுதிகளை கொண்ட மிசோரம் மாநிலம், விலங்குகள் மற்றும் தாவரங்களுக்கு புகலிடமாக விளங்குவதோடு மட்டுமில்லாமல் அவற்றின் பல்லுயிர் பெருக்கத்திற்கும் முக்கிய பங்காற்றுகிறது. எனவே இந்த இமயமலையின் சுற்றுச்சூழல்தான் நமது விலைமதிப்பில்லா பாரம்பரியம். இதனை பேணிப்பாதுகாத்து அடுத்த தலைமுறைக்கு எடுத்துச் செல்ல வேண்டியது அவசியம் என்று குடியரசுத்தலைவர் திருமதி திரௌபதி முர்மு தெரிவித்தார்.
-----
SM/ES/KPG/IDS
(Visitor Counter : 106
சுகாதாரம் மற்றும் குடும்ப நலத்துறை அமைச்சகம்
இந்தியாவில் செலுத்தப்பட்ட மொத்த கோவிட்-19 தடுப்பூசி எண்ணிக்கை 186.54 கோடியைக் கடந்தது
இந்தியாவில் தற்போது சிகிச்சை பெறுவோரின் எண்ணிக்கை 11,542 ஆக குறைந்துள்ளது
இந்தியாவில் கொவிட்-19 தடுப்பூசி செலுத்தப்பட்டோர் எண்ணிக்கை இன்று காலை 7 மணி நிலவரப்படி 186.54 கோடிக்கும் அதிகமான  டோஸ்கள் செலுத்தப்பட்டுள்ளன. 2,27,52,392 அமர்வுகள் மூலம் இந்த சாதனை படைக்கப்பட்டுள்ளது.
கொவிட்-19 தடுப்பூசி 12-14 வயதிற்குட்பட்டோருக்கான 16 மார்ச் 2022 அன்று தொடங்கப்பட்டது. இதுவரை, ஏறத்தாழ 2.43 கோடிக்கும் அதிகமான  இளம் பருவத்தினருக்கு கொவிட்-19 தடுப்பூசியின் முதல் டோஸ் செலுத்தப்பட்டுள்ளது.
18-59 வயது உடையவர்களுக்கு கொவிட்-19 முன்னெச்சரிக்கை தவணை தடுப்பூசி செலுத்தும் பணி நேற்று, அதாவது 10 ஏப்ரல் 2022 அன்று தொடங்கியது. முதல் நாளில் 1,62,532 பேர் முன்னெச்சரிக்கை தவணை தடுப்பூசியை செலுத்திக் கொண்டனர்.
இந்தியாவில் தற்போது சிகிச்சை பெறுவோரின் எண்ணிக்கை  மிகக் குறைவாக உள்ளது. நாட்டின் மொத்த நோய் தொற்று உள்ளவர்கள் தற்போது 0.03% ஆக உள்ளனர்.
இதை தொடர்ந்து இந்தியாவில் குணமடைந்தோர் விகிதம் 98.76 சதவீதமாக உள்ளது. கடந்த 24 மணி நேரத்தில் 1,985 பேர். குணமடைந்துள்ளனர். பெருந்தொற்றின் தொடக்கத்திலிருந்து இதுவரை குணமடைந்தோர் மொத்த எண்ணிக்கை 4,25,10,773.
இந்தியாவில் கடந்த 24 மணி நேரத்தில் 2,183 புதிய நோயாளிகள் பதிவு செய்யப்பட்டுள்ளனர்.
கடந்த 24 மணி நேரத்தில் 2,61,440 கொவிட் பரிசோதனைகள் செய்யப்பட்டன. இதுவரை மேற்கொள்ளப்பட்ட மொத்த பரிசோதனைகளின் எண்ணிக்கை 83.21 கோடி . வாராந்திரத் தொற்று 0.32 சதவீதமாக உள்ளது. தினசரித் தொற்று விகிதம் 0.83 சதவீதமாக பதிவாகியுள்ளது.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1817649